**О Б Р А З Л О Ж Е Њ Е**

**I. Правни основ за доношење акта**

Правни основ за доношење Одлуке садржан је у члану 48. став 1, а у вези са чл. 41. и 42. Закона о културном наслеђу („Службени гласник РС”, број 129/21), којим је прописан садржај акта о утврђивању, обухват мера заштите које се утврђују, као и да Народна скупштина утврђује културна добра од изузетног значаја, и члану 8. став 1. Закона о Народној скупштини („Службени гласник РС”, број 9/10) којим је прописано да Народна скупштина доноси закон, буџет, завршни рачун, план развоја, просторни план, пословник, стратегију, декларацију, резолуцију, препоруку, одлуку, закључак и аутентично тумачење.

**II. Разлози за доношење одлуке**

Археолошко налазиште налази се у северном подножју планине Венчац, у селу Бања код Аранђеловца, удаљено непун километар од центра насеља. Смештено је на већем платоу изнад потока Поповца. У централном делу платоа је откривена црква са припратом. Црква је у потпуности истражена, осим што су остаци спољног сокла на јужном и северном зиду наоса остали под шутом. Истражени су и сви средњовековни гробови унутар цркве, као и гробови из турског периода укопани у шут унутар цркве, након њеног рушења. Архитектура, начин градње и остаци зидог сликарства, као и покретни налази прикупљени током истраживања цркве и гробља, указују на време њене градње и страдања.

Црква је, нема сумње, била монументална грађевина. Њена дужина у основи је 27 m са све припратом, а без припрате 16,85 m. Ширина наоса је 14 m, док је припрата нешто ужа, 11,75 m, што је необично решење с обзиром на то да су једновремено зидани. Поред великих димензија, посебно изненађење представља архитектонски стил у којем је црква грађена. Реч је о српско-византијском типу грађевине, карактеристичном за простор Македоније и Косова и Метохије, те је она заправо најсевернија црква вардарске школе архитектуре у средњовековној Србији. У њеној основи је уписан развијени крст, који чине слободно зидани ступци (1,50 х 1,30 m) на којима је почивала купола изнад централног дела наоса. Олтар је сачињен од три просторије, које се на истоку завршавају апсидама. Централна апсида је споља петострана, јужна и северна су тростране, док су изнутра све три апсиде полукружне. Главни олтарски простор повезан је с проскомидијом и ђакониконом пролазима на северном и јужном зиду олтара. Ступци су били лучно повезани међусобно и са пиластрима на северном и јужном зиду наоса. На западу је припрата, квадратне основе, једновремено зидана са наосом. На делимично очуваном западном порталу припрате сачуван је део полираног мермерног прага и испред монументално камено степениште, док се други, мањи улаз налазио на северном зиду нартекса, са у потпуности очуваним мермерним прагом. У угловима припрате су масивни пиластри, сачињени од великих тесаника, свакако због њихове конструктивне и статичке улоге.

Црква је веома квалитетно грађена, уз коришћење ломљеног камена, опеке и тесаника сиге, који су, између осталог, у виду великих плоча употребљени и за оплату унутрашњих лица зидова наоса и олтара, након чега су омалтерисани. Просечна ширина зидова износи 1 m, са соклом преко 1,30 m. Највећа очуваност зидова иде до приближно 1 m висине, с тим што су северни и јужни зид наоса и северна апсида сачувани само у негативу. Нажалост, нема довољно података о томе како је изгледала фасада цркве. Ако је судити по три тесаника од розикастог камена на спољном лицу главне и јужне апсиде, и она је несумњиво била квалитетно урађена. Добар део опеке пронађене у шуту је касноантички, у секундарној употреби. Судећи по неколико печата, опека потиче из виминацијумске радионице. Нађен је и део римског натписа на камену, узидан у цркву, што све заједно указује да је приликом њене градње коришћен материјал са неке оближње касноантичке рушевине, можда Градине на врху Венчаца.

Подница у цркви је слабо очувана. Само 3–4 велике подне плоче од сивог камена откривено је на лицу места у наосу, док је на неким површинама сачувана подлога за под од кречног малтера са отисцима од повађених плоча. Подлога је местимично пробијана гробним ракама из турског врмена које су ископане кроз шут, док је у запаном травеју наоса и у припрати подница потпуно уништена још у средњем веку, приликом укопавања покојника у самој цркви.

Унутрашњи зидови наоса и олтара били су осликани. Сачувано је *in situ* неколико квадратних метара зидног сликарства. Реч је о доњим зонама живописа, сликаном соклу. Такође, велики број уломака фресака пронађен је у шуту током истраживања, а издвајају се они са представама лица и ћириличним словима. На основу сачуваних уломака закључено је да се ради о изузетно квалитетном сликарству, које по својим стилским одликама одговара трећој четвртини 14. века. Занимљиво је да зидови припрате не само да нису били осликани, већ нису ни омалтерисани изнутра, па се може претпоставити да радови на осликавању цркве из неког разлога нису доведени до краја.

На основу остатака живописа и одлика архитектуре, црква се датује у средину 14. века, што поткрепљују и покретни налази. Када је архитектура у питању, најближе аналогије се налазе са црквама у Светом Николи Дабарском, Светим Арханђелима код Призрена и Матејчи код Куманова, чувеним задужбинама краља Стефана Дечанског, цара Душана и цара Уроша, па нема сумње да је и црква откривена на локалитету Дворине – Мађарско гробље подно Венчаца такође немањићка задужбина. С којим циљем је она подигнута далеко на северу, близу тадашње српско-угарске границе, и даље је непознаница, мада се с опрезом претпоставља да је у другој половини 14. века била седиште београдске митрополије (пошто су Београд у то време држали Мађари) или неке новоосноване епархије на северу (после 1346.) која је егзистирала до почетка 15. века, када је првобитно седиште београдске епископије повраћено.

Налази новца и других покретних предмета у средњовековним гробовима и испунама гробних рака у наосу и у припрати, као и констатовани хоризонти сахрањивања унутар цркве, указују да је она током прве половине 15. века била напуштена и да је њен унутрашњи простор коришћен за сахране околног становништва. Средњовековно гробље се простире и око цркве, са надгробним плочама од мермера, за сада откривеним на малој површини. Након рушења цркве у другој половини 15. века, преко њених остатака формирано је гробље на којем се сахрањивало све до средине 19. века, с тим што се и ту раздвајају најмање два хоризонта сахрана, од којих се млађи може довести у везу са новопридошлим становништвом у 18. веку. Поједини гробови старијег хоризонта, посебно они са зиданим гробницама, садрже богатије налазе, који сведоче да су у првим вековима турске управе овде боравиле значајније личности, што се, уз сав опрез, може довести у везу и са Павлем Бакићем, последњим српским деспотом који је 1525. године пребегао у Угарску. По народном предању, које први бележи Вук Стефановић Караџић, управо на овом месту су били његови двори. Бакићеве дворе помињу и ђенерал Јован Мишковић, путописац Феликс Каниц и Боривоје Дробњаковић, с тим што Јован Мишковић бележи и предање о некадашњој цркви Светог Илије која се налазила на Мађарском гробљу, па то место зову још и Црквина.

Удружење „Павле Бакић” из Аранђеловца подигло је 2009. године спомен обележје у близини остатака цркве, које је посвећено Павлу Бакићу, српском деспоту, који је столовао на Венчацу до 1525. године (катастарска парцела бр. 3575/2 КО Бања).

Документација о археолошком налазишту чува се у Републичком заводу за заштиту споменика културе под бројем 9-98/2019 од 15. новембра 2019. године.

**III. Објашњење основних правних института и појединачних решења**

Тачком 1. утврђују се Дворине – Мађарско гробље у селу Бања за непокретно културно добро – археолошко налазиште од изузетног значаја, и доносе се основни подаци о непокретном културном добру.

Тачком 2. наведени су опис изгледа и стања археолошког налазишта и појединих његових делова.

Тачком 3. наведене су границе археолошког налазишта и граница његове заштићене околине.

Тачком 4. наведени су подаци о власнику и држаоцу археолошког налазишта и заштићене околине археолошког налазишта.

Тачком 5. образложене су вредности и особености археолошког налазишта.

Тачком 6. утврђена је категорија археолошког налазишта.

Тачком 7. утврђују се мере заштите, намена и начин чувања, одржавања и коришћења археолошког налазишта, и његове заштићене околине.

Тачком 8. утврђен је саставни део ове одлуке.

Тачком 9. прописано је ступање на снагу ове одлуке.

**IV. Процена финансијских средстава потребних за спровођење акта**

За спровођење ове одлуке није потребно обезбедити средства у буџету Републике Србије.